Diari Oficial de la Generalitat Valenciana


Sumari del DOGV 7604, del 31-08-2015 (2015/7221)

ORDE 1/2015, de 26 d'agost, de la Conselleria d'Educació, Investigació, Cultura i Esport, per la qual es convoquen ajudes per a l'adquisició de material bibliogràfic per a les biblioteques i agències de lectura públiques de les entitats locals de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7604

Data del DOGV
:   31-08-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/7221


Data del document
:   26-08-2015

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

ORDE 1/2015, de 26 d'agost, de la Conselleria d'Educació, Investigació, Cultura i Esport, per la qual es convoquen ajudes per a l'adquisició de material bibliogràfic per a les biblioteques i agències de lectura públiques de les entitats locals de la Comunitat Valenciana. [2015/7221]  
La Conselleria d'Educació, Investigació, Cultura i Esport, de conformitat amb la Llei 4/2011, de 23 de març, de la Generalitat, de Biblioteques de la Comunitat Valenciana, té entre les seues obligacions convocar, dins de les seues disponibilitats pressupostàries, ajudes anuals destinades a centres de lectura públics municipals.  
En conseqüència, fent ús de les facultats que em conferix l'article 28 de la Llei 5/1983, de 30 de desembre, del Consell, així com els articles 160.2, 165 i 166 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions,  
  
  
ORDENE  
  
Primer  
Convocar ajudes destinades a l'adquisició de material bibliogràfic per a les biblioteques i agències de lectura públiques de les entitats locals de la Comunitat Valenciana, i aprovar les bases per les quals es regix, així com els models dels annexos I (sol·licitud), II (certificat del secretari o interventor) i III (model de domiciliació bancària) d'esta orde.  
  
Segon  
L'import global màxim de les ajudes serà de 330.000 euros i s'abonarà amb càrrec al pressupost de l'any 2015 de la Generalitat, dins de l'aplicació pressupostària 07.99.53.307.09 i la línia T2613000 denominada «Ajudes per a l'adquisició de material bibliogràfic per a les biblioteques i agències de lectura de la xarxa de la Generalitat». Es destinarà:  
  
a) La quantitat de 300.000 euros per a l'adquisició de material bibliogràfic realitzat pels beneficiaris que preveu la base tercera apartat 1.  
  
b) La quantitat de 30.000 euros per a l'adquisició del lot fundacional dels centres de lectura de nova creació que preveu la base tercera apartat 2.  
Si no s'assigna la totalitat de l'ajuda destinada a l'adquisició del lot fundacional, el sobrant s'acumularà a la part d'ajuda destinada a l'adquisició de material bibliogràfic realitzat pels beneficiaris que preveu la base tercera apartat 1.  
  
  
DISPOSICIÓ ADDICIONAL  
  
Es delega en la directora general de Cultura i Patrimoni la facultat de resoldre la concessió d'estes subvencions.  
  
  
DISPOSICIÓ FINAL  
  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà recórrer potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant del conseller d'Educació, Investigació, Cultura i Esport en el termini d'un mes a comptar de l'endemà de publicar-se.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de publicar-se.  
  
València, 26 d'agost de 2015  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
BASES DE LA CONVOCATÒRIA  
  
Bases de la convocatòria d'ajudes per a l'adquisició de material bibliogràfic per a les biblioteques i agències de lectura públiques de les entitats locals de la Comunitat Valenciana  
  
Primera. Objecte  
1. Seran objecte d'ajuda:  
- Llibres (en format tradicional i electrònic)  
- Materials especials propis de la col·lecció bibliogràfica: documents audiovisuals, documents sonors, recursos electrònics, material gràfic i material cartogràfic  
- Revistes  
- Obres de referència  
- Material bibliogràfic per a la realització de clubs de lectura i desenrotllament de servicis d'extensió bibliotecària (biblioplatges, bibliopiscines)  
2. S'exclouen, als efectes de la present subvenció, els gastos següents:  
- Premsa diària  
- Butlletins oficials  
- Llibres publicats amb anterioritat a 1958  
  
Segona. Gastos subvencionables  
1. Estes ajudes contribuiran al finançament, fins al màxim del 100 %, dels gastos ocasionats en l'adquisició de material bibliogràfic que realitzen els beneficiaris que preveu la base tercera. Els gastos a finançar hauran sigut realitzats entre:  
a) El 27 de maig de 2014 i la data de finalització del termini de presentació de la sol·licitud i documentació exigida per als beneficiaris que preveu la base tercera apartat 1 (adquisició de material bibliogràfic).  
  
b) L'1 de gener de 2014 i la data de finalització del termini de presentació de la sol·licitud i documentació exigida per als beneficiaris que preveu la base tercera apartat 2 (lot fundacional).  
2. S'establix un gasto mínim de 600 euros per a l'adquisició de material bibliogràfic.  
  
Tercera. Requisits dels beneficiaris  
1. Podran sol·licitar ajudes per a l'adquisició de material bibliogràfic totes les entitats locals de la Comunitat Valenciana titulars de centres de lectura públics municipals integrats en la Xarxa de Biblioteques Públiques de la Comunitat Valenciana. Així mateix, també podran sol·licitar estes ajudes les fundacions i institucions culturals municipals que tinguen entre les seues funcions la gestió d'algun dels centres de lectura públics municipals integrats en la Xarxa de Biblioteques Públiques de la Comunitat Valenciana.  
2. Podran sol·licitar ajudes per a l'adquisició del lot fundacional les entitats locals de la Comunitat Valenciana que hagen creat nous centres de lectura, segons el que establix la normativa vigent en matèria de biblioteques de la Comunitat Valenciana, i s'hagen integrat en la Xarxa de Biblioteques Públiques de la Comunitat Valenciana entre l'1 de gener de 2014 i la data de finalització del termini per a presentar sol·licituds. Així mateix, també podran sol·licitar estes ajudes les fundacions i institucions culturals municipals que tinguen entre les seues funcions la gestió d'estos nous centres de lectura.  
3. Només les entitats locals titulars de diversos centres de lectura públics municipals integrats en la Xarxa de Biblioteques Públiques de la Comunitat Valenciana que hagen creat un nou centre de lectura de conformitat amb el que regula la base tercera apartat 2, podran optar a les dos modalitats previstes en l'ordene segon d'esta convocatòria. En este cas hauran de presentar dos comptes justificatius del gasto, una per cada modalitat, conforme al que regula la base quinta.  
4. No podran obtindre la condició de beneficiaris aquells sol·licitants que concórreguen en alguna de les causes d'inhabilitació i prohibició per a ser beneficiari de la subvenció que regula l'article 13 de la Llei 38/2003, de 17 de novembre, General de Subvencions.  
5. No podran obtindre la condició de beneficiaris aquells sol·licitants que no es troben, en finalitzar el termini de presentació de sol·licituds, al corrent de les obligacions tributàries i davant de la Seguretat Social.  
6. Els beneficiaris han d'estar al corrent en el compliment de l'obligació de rendició dels seus comptes anuals davant de la Sindicatura de Comptes, de conformitat amb el que exigixen l'article 199.4 i 199.5 de la Llei 8/2010, de 23 de juny, de la Generalitat, de Règim Local de la Comunitat Valenciana.  
  
Quarta. Règim normatiu d'estes ajudes  
1. El procediment per a la concessió d'estes ajudes es tramitarà en règim de concurrència competitiva, tal com establix l'article 22.1 de la Llei 38/2003, General de Subvencions i l'article 164 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
2. Seran aplicables les presents bases reguladores d'esta convocatòria. En allò que no preveuen estes bases, serà aplicable la Llei 1/2015, de 6 de febrer, d'Hisenda Pública, del Sector Públic Instrumental i de Subvencions; la Llei 38/2003, General de Subvencions; el Reglament de la Llei 38/2003, aprovat pel Reial Decret 887/2006; la Llei 11/2007, de 22 de juny, d'Accés Electrònic dels Ciutadans als Servicis Públics, i el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana.  
  
3. Les ajudes concedides per mitjà d'esta convocatòria no han de ser notificades a la Comissió Europea, d'acord amb l'article 7.4 en relació amb els articles 1.4 i 3.4 del Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, per no complir el requisit de l'avantatge econòmic per a una empresa, ni amb el del falsejament de la competència, i no afectar així els intercanvis comercials entre els estats membres de l'apartat 1 de l'article 107 del Tractat de Funcionament de la Unió Europea.  
4. La presentació de la sol·licitud per a optar a esta ajuda implica la plena acceptació pel sol·licitant de les bases per les quals es regix esta convocatòria.  
  
Quinta. Termini de presentació de les sol·licituds i documentació que cal presentar  
1. El termini de presentació de sol·licituds serà de 20 dies hàbils comptats des de l'endemà de la publicació d'esta convocatòria en el Diari Oficial de la Comunitat Valenciana.  
2. En cas que els documents que han d'adjuntar a la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la LRJPAC, sempre que es faça constar la data i l'òrgan o dependència en què van ser presentats o, si és el cas, emesos, i que no hagen transcorreguts més de cinc anys des de la finalització del procediment a què corresponguen.  
3. En els supòsits d'impossibilitat material d'obtindre la documentació, l'òrgan competent podrà requerir al sol·licitant que la presente, o, a falta d'això, que acredite per altres mitjans els requisits a què es referix el document.  
4. La sol·licitud d'ajuda econòmica, el model de la qual figura en l'annex I a esta orde, estarà dirigida a la Conselleria d'Educació, Investigació, Cultura i Esport, Direcció General de Cultura i Patrimoni. No s'admetrà cap sol·licitud que no s'ajuste a este model. La sol·licitud anirà acompanyada dels originals o de fotocòpies compulsades dels documents següents:  
a) Certificat del secretari o interventor de l'entitat local o de la fundació o institució cultural municipal segons l'annex II a esta orde en què s'especifique la informació següent:  
- Acord de l'òrgan competent pel qual es va acordar sol·licitar l'ajuda, indicant la finalitat i la quantia total del gasto.  
- Compte justificatiu que es correspon amb els gastos realitzats i amb l'objecte de la convocatòria. El compte justificatiu inclourà la relació de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, d'acord amb l'article 30 de la Llei 38/2003, de 17 de novembre, General de Subvencions, i estaran datades entre el 27 de maig de 2014 i la data de finalització del termini de presentació de la documentació per als gastos destinats a l'adquisició de material bibliogràfic, i entre l'1 de gener de 2014 i la data de finalització del termini de presentació de la documentació per als gastos destinats a l'adquisició del lot fundacional. En este compte justificatiu s'especificarà a quina de les dos modalitats s'opta.  
b) Original o fotocòpia compulsada de les factures, en les quals haurà de constar clarament que han sigut emeses a nom del sol·licitant.  
  
c) Quan les adquisicions hagen sigut finançades, amb altres subvencions o recursos, haurà d'acreditar-se en la justificació l'import, la procedència i l'aplicació dels dits fons a les activitats subvencionades, en compliment de l'article 30.4 de la Llei 38/2003, de 17 de novembre, General de Subvencions.  
d) En cas de nou perceptor o canvi de número de compte bancari, s'aportarà el model de domiciliació bancària, que apareix com a annex III a esta orde.  
e) Per als centres de lectura de nova creació, acord de l'òrgan competent de creació del centre de lectura.  
f) Certificat de la Sindicatura de Comptes que acredite que l'entitat local ha presentat el compte general.  
5. L'òrgan concedent podrà efectuar actuacions de comprovació i control, i serà obligació del beneficiari facilitar les dites actuacions, tal com queda especificat en els apartats c i e de la base octava d'esta orde.  
  
6. La documentació assenyalada en l'apartat 4 haurà de presentar-se, degudament compulsada quan siga fotocòpia, en el Registre Auxiliar de la Biblioteca Valenciana (Monestir de Sant Miquel dels Reis. Av. Constitució, 284, 46022 València); en els registres de les direccions territorials d'Educació, Investigació, Cultura i Esport de Castelló, València o Alacant, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En el supòsit que la documentació es presente en correus, es regularà per l'article 31 del Reial Decret 1.829/1999, de 3 de desembre, pel qual s'aprova el reglament que regula la prestació dels servicis postals.  
  
7. Les instàncies de sol·licitud es facilitaran als interessats en el Registre Auxiliar de la Biblioteca Valenciana i en els registres de les direccions territorials d'Educació, Investigació, Cultura i Esport de Castelló, València o Alacant.  
8. Si la sol·licitud no és presentada en el Registre Auxiliar de la Biblioteca Valenciana, es pot remetre un fax a l'òrgan gestor de la convocatòria (Subdirecció General del Llibre, Arxius i Biblioteques, tel. núm. 239 262 722), amb indicació del número i la data d'entrada al registre, i de l'òrgan on s'ha presentat la sol·licitud.  
9. Els qui així ho desitgen, podran fer la presentació i el registre per mitjans electrònics i sol·licitar que les comunicacions i notificacions es practiquen per la dita via. Estos tràmits tindran plena validesa, d'acord amb les condicions i requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, així com en el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana. A fi de complir els requisits de seguretat establits, la designació de l'adreça o bústia de correu electrònic, als efectes de la pràctica de notificacions a l'interessat, haurà de correspondre amb la proporcionada per la Generalitat amb domini cv.gva.es.  
  
Es requerirà per a sol·licitar este tipus d'ajudes per via telemàtica certificat de firma electrònica avançada emés per l'Institut Valencià de Finances.  
La tramitació telemàtica pot fer-se a través de la pàgina web de la Generalitat http://sede.gva.es.  
10. Si la sol·licitud no reunix els requisits i documents que s'assenyalen en esta base, es requerirà a l'interessat que, en el termini de deu dies, esmene la falta o aporte els documents preceptius, amb indicació que, si no ho fa així, es considerarà que ha desistit de la seua petició, prèvia resolució, d'acord amb l'article 71, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sexta. Procediment de concessió  
1. L'òrgan competent per a la instrucció del procediment de concessió de la subvenció és la Subdirecció General del Llibre, Arxius i Biblioteques, en els termes establits per la Llei 38/2003, General de Subvencions i per la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
2. Es nomena una comissió tècnica de valoració de les sol·licituds, integrada per:  
President: la directora general de Cultura i Patrimoni o funcionari de la subdirecció general del Llibre, Arxius i Biblioteques en qui delegue.  
  
Vicepresident: un cap de servici de la Subdirecció General del Llibre, Arxius i Biblioteques.  
Vocals: tres tècnics de la Subdirecció General del Llibre, Arxius i Biblioteques.  
Secretari: un tècnic de la Subdirecció General del Llibre, Arxius i Biblioteques.  
3. La comissió tècnica de valoració examinarà les sol·licituds presentades i, d'acord amb els criteris objectius d'atorgament, elevarà un informe d'adjudicació a l'òrgan competent. El òrgan instructor, a la vista de l'expedient i de l'informe de l'òrgan col·legiat, formularà la proposta de resolució provisional degudament motivada. La directora general de Cultura i Patrimoni dictarà, per delegació del conseller d'Educació, Investigació Cultura i Esport, una resolució que serà publicada en el Diari Oficial de la Comunitat Valenciana.  
  
4. El termini màxim per a resoldre és de sis mesos a partir de l'endemà de la publicació de l'orde en el Diari Oficial de la Comunitat Valenciana. Transcorregut el termini de sis mesos sense que s'adopte la resolució i notificació per l'òrgan competent als interessats, es consideraran desestimades les sol·licituds, sense perjuí de l'obligació expressa de resoldre de l'Administració.  
  
Sèptima. Criteris de concessió  
1. Es distribuirà en primer lloc la part de l'ajuda destinada a l'adquisició del lot fundacional establida en l'ordene segon b.  
Fase primera. Comprovació de la documentació  
En primer lloc es comprovarà que la documentació justificativa que acompanya la sol·licitud acredita suficientment la quantia sol·licitada per l'interessat en concepte de subvenció i s'ajusta a l'objecte establit en la base primera. En cas que la documentació aportada no justifique suficientment el total d'allò que s'ha sol·licitat, esta quantitat es reduirà en la part que corresponga.  
Fase segona. Assignació de l'ajuda  
La dotació econòmica corresponent a lot fundacional es distribuirà entre els sol·licitants que hagen realitzat el gasto degudament justificat tenint en compte els factors següents:  
X = dotació econòmica  
Y = gasto justificat de cada sol·licitant  
T = suma dels gastos justificats de tots els sol·licitants que han superat la fase primera  
Fórmula de repartiment: ajuda = (X\*Y)/T  
En cas que es produïsca un sobrant, s'acumularà a la part de l'ajuda destinada a l'adquisició de material bibliogràfic.  
2. Es distribuirà la part de l'ajuda destinada a l'adquisició de material bibliogràfic establida en l'ordene segon a.  
Fase primera. Comprovació de la documentació  
a) En primer lloc es comprovarà que la documentació justificativa que acompanya la sol·licitud acredita suficientment la quantia sol·licitada per l'interessat en concepte de subvenció i s'ajusta a l'objecte establit en la base primera. En cas que la documentació aportada no justifique suficientment el total d'allò que s'ha sol·licitat, esta quantitat es reduirà en la part que corresponga.  
b) Queden excloses aquelles sol·licituds que resulten per davall del gasto mínim de 600 euros establit en la base segona d'esta orde.  
  
Fase segona. Assignació d'ajuda lineal  
S'atorgarà a tots els sol·licitants que hagen superat la primera fase una quantitat lineal de 600 euros.  
Fase tercera. Assignació de l'ajuda  
La dotació econòmica restant es distribuirà entre els sol·licitants que hagen realitzat un gasto superior a 600 euros degudament justificat tenint en compte els factors següents:  
X = dotació econòmica restant després de l'assignació lineal de l'ajuda  
Y = gasto justificat de cada sol·licitant  
T = suma dels gastos justificats de tots els sol·licitants que han superat la fase primera  
Fórmula de repartiment: ajuda = (X\*Y)/T  
  
Octava. Obligacions dels beneficiaris  
Són obligacions del beneficiari:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, tot això d'acord amb els articles 29 i 31 de la Llei 38/2003, de 17 de novembre, General de Subvencions.  
b) Justificar davant de l'òrgan concedent el compliment dels requisits i de les condicions, així com la realització de l'activitat i el compliment de la finalitat que determinen la concessió o el gaudi de la subvenció, de la forma i en el termini establits en la base quinta, apartat 4, d'esta orde. Atés que l'aportació de la documentació justificativa es realitza en el mateix tràmit que la sol·licitud, no cabrà ampliació del seu termini en cap cas.  
c) Sotmetre's a les actuacions de comprovació i control financer que efectue l'òrgan concedent, o qualssevol altres actuacions de comprovació i control financer que puguen dur a terme els òrgans de control competents, per a la qual cosa hauran d'aportar tota la informació que li siga requerida en l'exercici d'estes actuacions, d'acord amb el que establixen l'article 46 de la Llei 38/2003, de 17 de novembre, General de Subvencions, i el capítol III del títol X de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
  
d) Comunicar a la Conselleria d'Educació, Investigació, Cultura i Esport l'obtenció d'altres subvencions, ajudes o ingressos per a la mateixa finalitat.  
e) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
f) Adoptar les mesures de difusió contingudes en els articles 14 i 18 de la Llei 38/2003, de 17 de novembre, General de Subvencions.  
g) Procedir al reintegrament dels fons percebuts en els supòsits que preveu l'article 37 de la Llei 38/2003, de 17 de novembre, General de Subvencions, i d'acord amb el que establix l'article 172 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
  
Novena. Finançament de les activitats subvencionades  
1. L'aportació de la Conselleria d'Educació, Investigació, Cultura i Esport serà, com a màxim, del 100 % del cost del gasto que es realitze. Els beneficiaris hauran d'aportar amb càrrec al seu pressupost la part no finançada per la Generalitat.  
2. L'import de les subvencions regulades en la present base no podrà ser en cap cas de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
3. Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podran donar lloc a la modificació de la resolució de la concessió o al seu reintegrament, de conformitat amb l'article 37 de la Llei 38/2003, General de Subvencions, i d'acord amb el que establix l'article 172 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
  
  
Deu. Forma de pagament  
El pagament s'efectuarà d'una sola vegada, per mitjà de transferència bancària, una vegada publicada la resolució d'adjudicació, sempre que el beneficiari complisca els requisits exigits per la Llei 38/2003, General de Subvencions, tal com s'exigix en les presents bases.  
  
Onze. Reintegrament  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos que preveu l'article 37 de la Llei 38/2003, de 17 de novembre, General de Subvencions, i d'acord amb el que establix l'article 172 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
  
Dotze. Inspecció i control  
Quan de l'exercici de les funcions d'inspecció o control es deduïsquen indicis de la incorrecta obtenció, destinació de la subvenció o ajuda percebuda, els agents encarregats de la seua inspecció podran acordar la retenció de les factures, documents equivalents o substitutius i de qualsevol altre document relatiu a les operacions en què es manifesten estos indicis.  
  
Tretze. Infraccions i sancions administratives  
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveuen el títol IV de la Llei 38/2003, de 17 de novembre, General de Subvencions, i el capítol IV del títol X de Llei 1/2015, de 6 de febrer, d'Hisenda Pública, del Sector Públic Instrumental i de Subvencions.